
Al-Mukminah As-Solehah 



Alhamdullilah, kita sungguh-sungguh berasa bersyukur kehadrat 
Allah, S. W. T kerana dengan izin dan perkenanNya jualah kita dapat 
menyusun sebuah makalah kecil yang diberi judul AL MUKMINAH AS 
SOLEHAH. Makalah ini, InsyaAllah sesuai dibaca oleh masyarakat umum 
lebih-lebih lagi bagi wanita-wanita Islam yang ikhlas serta ingin mendekati 
ajaran ALlah SWT dengan sebenar-benarnya. 

Sesungguhnya untuk kembali menghayati Islam kita perlu kembali 
kepada proses awal Tarbiah (pendidikan) Islamiah yang dilaksanakan oleh 
Rasulullah S. A. W dibawah petunjuk Ilahi. Proses Tarbiah ini perlulah 
diikuti dalam pembentukan sebuah Ummah Islamiah (pegerakan Islam). 
Asas untuk memperbaiki Ummah ialah dengan memperbaiki usrah 
(keluarga) dan permulaan untuk memperbaiki usrah ialah dengan 
memperbaiki wanita. 

Wanita disebut (mahaguru 'alam), mahaguru yang mula-mula 
sekali berperanan untuk mendidik generasi kita (atau mana-mana generasi 
sekali pun.) Wanita yang tangan kanannya menghayun buaian dan tangan 
kirinya bisa menggegarkan dunia. Sehingga ada pepatah mengatakan 
bahawa wanita itu sungguh mempengaruhi hidup manusia di mana seorang 
ibu itu memerlukan masa 20 tahun untuk mendidik anaknya tetapi seorang 
wanita jahat hanya memerlukan masa 20 saat untuk menjatuhkan 
seseorang. 

Sebagai pendidik 'alam ini, setiap wanita Islam perlulah melalui 
proses Tarbiah Islamiah dan jika tidak terlaksana proses ini maka 
malanglah generasi Islam kerana mendapat didikan dari wanita-wanita 
yang tidak mempunyai persiapan Islam. Oleh itu wanita perlu memahami 
peranan mereka kerana kesannya amatlah mendalam yang mana ia mampu 
memperbaiki masyarakat sekiranya dihalakan kesana 

Oleh itu setiap daripada kita hendaklah memperbaiki diri dengan 
mendidik hati sanubari kita semoga mendapat asas untuk memperbaiki 
keluarga kita serta orang lain dengan Fikrah Islam. 

Sebenarnya wanita ini sungguh mendapat tempat yang mulia, ia 
sentiasa dihormati dan disanjung (tinggi oleh Islam. Pengurniaan taraf 
wanita ini adalah sungguh tercatit dalam Al Quran dan As Sunnah 
Rasulullah S.A.W. 

Daripada Bilal Ibnu Kabbah R.A, katanya; Pada suatu hari aku 
menyaksikan Rasulullah SAW membuat empal garis di atas batu sambil 
berkata bahawa wanita yang paling mulia di syurga ialah; Khadijah bt. 
Khuwailid, Falimah bt. Muhammad, Mariam bt. Imran dan 'Asiah isteri 
Firaun. 

Inilah sebenarnya ibu kepada ibu-ibu dan juga kepada generasi yang 
lepas-lepas. Ibu-ibu yang sebenarnya yang mesti kita letakkan ke depan 
sebagai contoh tauladan dalam rangka kita untuk kembali kepada 
hakikat Islam. Sebaliknya jika kita lihat kepada masyarakat kita pada hari 
ini nescaya kita akan dapati mereka tidak mengambil saranan Allah S. W. T 
dan RasulNya, sebaliknya mengambil saranan hawa nafsu mereka dan juga 
daripada sumber-sumber lain. Di sinilah kita merasakan masyarakat kita 
perlu mendapat kesedaran dan mesti cepat-cepat kembali kepada Islam yang 
suci lagi mulia ini. 


Sekian, wassalam . 


Mustafa Ramadhan 

ANTARA MUSLIMAH DAN WANITA BEBAS 


oleh Fatimah Heran 


Hanya sejak akhir-akhir ini sahaja dunia baru menyedari bahawa 
terdapat dua golongan wanita. Golongan pertama ialah wanita 'bebas' 
(emancipated women) yang kita temui setiap hari di Barat. Golongan yang 
satu lagi dapat dilihat dalam siaran Televisyen atau halaman-halaman majalah 
terbitan baru yang berkaitan dengan peristiwa-peristiwa semasa di Iran, 
Afghanistan, Syria dan lain-lain negara Muslim. 

Bagi wanita 'bebas' perkara yang paling utama bagi mereka ialah untuk 
memperkenalkan diri kepada umum. Untuk tujuan ini mereka mengenakan 
pakaian yang cantik, memakai alat-alat solek yang menimbulkan ghairah, 
bekerja sebagai seorang profesional yang mempastikannya mendapat 
pendapatan yang lumayan dan berusaha sedaya upaya mendapatkan 
seorang leman lelaki (boy friend) atau suami yang segak, tampan dan berada. 

Masa lapang bagi wanita 'bebas' ini ialah bertemu di 'cocktail parties', 
menari, mendengar muzik, ke pawagam, menonton wayang gambar dan siaran 
TV, bersukan dan membaca buku-buku sek. Adalah menjadi kebiasaan baginya 
untuk menyerahkan tubuhnya bila peluang memberangsangkan. 

Wanita 'bebas' menyetujui badan-badan kebajikan mengambil tugas 
menjaga orang-orang yang menderita dan miskin kerana masa dan wang yang 
ada padanya diperuntukkan supaya berseronok-seronok dan menikmati 
kemudahan-kemudahan yang ditawarkan oleh hidup ini. 

Bagi wanita bebas katalog industri pelancongan amat menarik 
perhatiannya dan menjadi impian hidupnya jika dapat melancong ke 
Bahamas, Las Vegas atau Acapulco. 

Tetapi bagi wanita yang satu lagi, Muslimah - keredhaan Allah S.W.T 
yang diutamakan. Kecantikan lahiriahnya ketika ia keluar tidak penting 
malah ia menutup auratnya untuk menyembunyikan kecantikan yang Allah 
anugerahkan kepadanya dari pandangan umum. Jika ia bekerja, tujuannya 
ialah untuk berkhidmat kepada masyarakatnya dan bukan sangat untuk 
mengisi dompetnya. Menyentuh tentang bakal suaminya, ia lebih mengambil 
berat tentang akhlak yang luhur lebih daripada kejayaan duniawinya. 

Bagi Muslimah sudah menjadi kebiasaan baginya berada dalam 
kekusyukan Solat fardhu dan hiburan baginya ialah membaca Kitab suci Al- 
Quran, merenung tentang kebijaksanaan ciptaan Allah dan berkongsi pandangan 
rohaniahnya dengan orang yang dikasihinya. 

Bagi Muslimah mendisplinkan diri dengan menahan dari lapar dan 
dahaga dan kemewahan-kemewahan lain semasa bulan Ramadhan adalah 

punca kepuasan hatinya dan sebagai galakau untuk menambahkan lagi amal 
soleh. 

Tidak terlintas dalam fikiran Muslimah untuk menikmati apa yang 
dimilikinya itu hanya untuk kepentingannya semata-mata melainkan ia 
memberikan sebahagian daripadanya kepada orang-orang miskin dan yang 
lebih memerlukan. 

Bagi Muslimah setelah bertahun-tahun lamanya barulah ia berjaya 
mengumpulkan wang yang secukupnya untuk perjalanan yang jauh dalam 
hidupnya iaitu perjalanan yang mengarahkan kepada mencapai cita-cita 
rohaniah, pergi menunaikan Fardhu Haji di kota yang panas lagi berdebu dan 
sesak dengan manusia iaitu di Makkahtul Mukarramah. 

Sekarang marilah kita melihat kenapa terdapat perbezaan yang begitu 
besar dalam pemikiran dan pandangan dua golongan wanita ini. Pada 
pendapat saya, jika kita ketepikan sebab-sebab sampingan maka didapati 
masalah utamanya ialah tekanan jiwa yang dideritai oleh wanita 'bebas'. 
Baginya (dan juga lelaki sepertinya) nampaknya ia tidak ketahui dari mana ia 
datang dan ke mana kesudahannya. 

la tidak mempunyai konsep yang jeias tentang pengertian hidup dan 
dalam banyak hal, ia sekurang-kurangnya berasa sangsi tentang wujudnya 
Akhirat, tak kurang pula yang menolaknya sama sekali. Amat sukar baginya 
mempercayai kehidupan selepas hidup di dunia ini. Lantaran itu 
kehidupannya di penuhi dengan aktiviti-aktiviti yang tidak berfaedah dan 
tidak sah jika sesuatu majlis tidak di sertai dengan minuman arak. Tidak 
hairan lagilah fikiran manusia yang mabuk akan memproklamirkan segala 
kejahatannya. Domir (hati) yang merupakan pemberian paling berharga yang 
dianugerahkan oleh Allah supaya seseorang itu dapat membezakan antara 
yang baik dan yang jahat, antara benar dan salah kini sudah diliputi oleh 
timbunan cita-cita yang palsu. Kepalsuan yang kerap mengingatkan mereka 
bahawa hidup di dunia amat singkat dan lantaran itu akan melupakan 
perasaan takut kepada kematian sehingga sanggup pula mengorbankan 
segala-galanya untuk memanjangkan umur. 

Berbeza dengan ini, Muslimah sentiasa merasa selamat. Ia beriman 
kepada Allah. Kepada kitab-kitab yang diturunkan untuk menjadi petunjuk 
kepada manusia dan hari pembalasan yang akan mempelawanya masuk ke 
mana-mana pintu Syurga yang kekal. Baginya hidup ini penuh pengertian 
sekiranya ia meningalkan kenikmatan yang sedikit itu, malah ia bukanlah 
merupakan satu pengorbanan yang besar tetapi sebaliknya menolong 
mengukuhkan lagi keimanan dan ia lebih mengharapkan pembalasan di hari 
Akhirat daripada apa yang dikejar oleh kaum sejenisnya yang 'bebas'. 

Di sini kita terkeliru antara cara hidup Muslimah dengan golongan 
tertentu seperti nun (paderi wanita) atau wanita yang dicorakkan seperti 
masyarakat yang berideologi 'hanya wanita'. 

Bagi nun (paderi wanita) hidup ini tertumpu kepada tunang 
rohaniahnya (spiritual bridegroom) Jesus dan hal ehwal keduniaan dianggap 
perangkap syaitan, manakala Muslimah pula disamping beribadah kepada 
Allah, ia digalakkan dengan apa cara sekalipun untuk menikmati kenikmatan 
yang hakiki dan memikul tanggungjawab hidup sehari-hari. Dia seharusnya 
manerima kasih sayang dan perlindungan dari suaminya yang bertaqwa, 
kegembiraan menjadi seorang ibu, mengenakan pakaian yang menarik dan 
berhias diri (di hadapan suaminya dan kaum keluarganya sahaja — ia menitik 
beratkan kasih sayang mereka dan bukannya pujian dan sanjungan orang lain ), 
merebut peluang mengongsi tanggungjawab menjaga kesejahteraan 
masyarakat yang mana ia sendiri adalah merupakan anggota penuh. 

Bagi wanita 'bebas' (feminist) kehidupan ini tidak lain hanyalah satu 
perjuangan ideologi mereka dan untuk merealisasikan ini tidak kira samada 
ianya benar atau salah, setiap orang mesti menyertainya walaupun melalui 
jalan paksaan. Muslimah yakin sepenuhnya tentang kebenaran aqidahnya dan 
dengan ini ia tidak akan ragu-ragu mengorbankan hidupnya sehingga 
sanggup keluar berdemonstrasi untuk menegakkan pemerintahan Islam 
atau dalam usaha untuk membebaskan suaminya, ayahnya, saudaranya 
yang dipenjarakan kerana mempertahankan Deen mereka seperti yang 
berlaku di Iran, Syria dan Filipina. Ia lebih rela berhijrah daripada bertolak 
ansur dan tunduk kepada Mulhid (atheis yang zalim seperti di Afghanistan 
atau Eritrea; kadang-kadang mungkin terpaksa berpisah dengan anak-anaknya 
dan meringkuk dalam penjara yang gelap sebagai tebusan kepada suaminya 
yang menjadi Mujahid bergerak secara senyap (sir) sebagai langkah berjaga-jaga 
daripada pemerintah-pemerintah yang zalim di kebanyakan negara-negara 
Muslim hari ini. 

Semua kesukaran-kesukaran ini dihadapinya dengan penuh kesabaran 
kerana ia menyedari bahawa ini adalah daripada ujian-ujian Allah. Dengan ini 
ia menjadi contoh gemilang di dalam penglihatannya untuk mencapai 
matlamat yang unggul ini dan akan bersinar bukan sahaja di dalam 
masyarakat Muslim tetapi kepada seluruh kaum wanita yang mana hati-hati 
mereka sedang mencari-cari pengganti bagi cara hidup kebendaan Barat dan 
Timur. Dia akan bersifat hikmah mengajak mereka mengamalkan apa yang 
diyakininya dan tidak akan memaksa sesiapa pun menerima aqidahnya. 

Pada pendapat saya, kita dapat menyimpulkan bahawa walaupun 
nampak pada zahirnya Muslimah ketinggalan beberapa kenikmatan yang 
dianggap oleh wanita 'bebas' sebagai keperluan untuk kebahagian, tetapi 
Muslimah tetap mengalami kehidupan yang lebih kaya dan bahagia kerana 
dibantu oleh keimannya yang teguh. Ia merasai kepuasan mendisplinkan 

diri sendiri dan berkorban untuk mencapai matlamat yang murni dan pada 
masa yang sama merasai keindahan hidup berumah tangga dan kepuasan 
hidup dalam batas-batas syarak Ia juga merasai ketenteraman jiwa hasil 
daripada mentaati perintah-perintah Allah S.W.T. yang bertujuan memberi 
kesejahteraan kepada manusia itu sendiri. Bukankah kemerdekaan dan 
kemajuan yang sebenar ialah pembangunan kemanusiaan yang mana para ibu 
memainkan peranan yang sangat besar dalam membentuk generasi akan 
datang, menggunakan seluruh kemampuan mereka yang ada bukan untuk 
keruntuhan tetapi memuliakan jiwa-jiwa yang dekat dengan mereka sekiranya 
mereka mengikut Cara Hidup Islam. 

WANITA DAN LELAKI 'SALING MEMERLUKAN' 


oleh Syed Abu Hassan Ali Nadawi 


Saudara-saudara Muslimin dan Muslimat sekalian. 

Saya memanjatkan setinggi-tinggi syukur ke hadrat Allah S.W.T di atas 
jemputan saudara-saudara di majlis yang berbahagia ini dan memberikan pula 
peluang kepada saya untuk berucap mengenai persoalan yang paling asas, 
yang ada hubungan dengan kewujudan Individu dan Masyarakat. 

Mula-mula sekali ingin saya bacakan sepotong ayat Al-Quran, dan 
kemudian saya akan cuba menerangkan pandangan Islam tentang 
perhubungan sosial dan menggambarkan betapa ianya amat realistik di dalam 
kehidupan bermasyarakat Ayat itu berbunyi:- 





Wahai Manusia' Bertaqwalah kepada Tuhanmu yang telah menciptakan kamu 
dari seorang manusia (iaitu Nabi Adam A. S) dan daripadanya Allah memperkembang 
biakkan lelaki dan perempuan yang ramai. Bertacjwalah kepada Allah yang dengan 
mempergunakan namanya' kamu saling meminta antara satu sama lain, dan 
peliharalah hubungan silaturrahim. Sesungguhnya Allah selalu menjaga dan 

mengawasi kamu. 

(Surah An-Nissa':l) 

Ayat ini menerangkan dengan jelasnya pandangan Islam tentang 
kedudukan wanita, hak-hak serta kewajipan lelaki dan wanita. Pertamanya, 
Allah menjelaskan bahawa lelaki dan wanita dijadikan dengan cara yang sama 
dan matlamat kewujudan mereka amat berkait rapat, seolah-olah mereka 
berasal dari tubuh yang satu. Kelainan dalam binaan tubuh-badan mereka 
menyebabkan mereka menjalani kehidupan ini dengan selesa. 

Kedua-dua lelaki dan wanita dicipta dari satu jiwa dan jiwa itu 
dibahagikan kepada dua bahagian, namun demikian tidak wujud 
percangahan atau permusuhan sesama mereka. Dalam menjalani hidup ini, 
kaum lelaki diberikan seorang teman hidup dari jenisnya sendiri yang mana ia 
adalah sebahagian daripada tubuhnya. Selepas itu umat manusia berkembang 
biak dari mereka berdua. Allah S.W.T merestui penyatuan, kasih sayang dan 
kehidupan rumahtangga mereka dengan menambahkan bilangan mereka, 
dengan ini mereka yang pada asalnya cuma dua orang kini telah berlipat 

ganda menjadi berjuta-juta orang sehingga tiada siapa yang dapat 
memberitahu berapa ramai jumlah manusia yang dilahirkan di dunia ini. Hanya 
Allah sahaja yang mengetahuinya. Allah membayangkan ramainya bilangan 
mereka dengan menggunakan perkataan "Berkembang Biak". 

Kemudian Allah menyatakan: Takutilah Allah yang atas namanya kamu 
meminta kepada orang lain. Satu saranan yang bersifat revolusioner pertama 
kali disebut oleh Al-Quran iaitu dalam hal ehwal pengendalian ekonomi 
manusia, tiada seorang pun boleh berdiri sendiri, semua orang bergantung 
kepada orang lain. Setiap orang pada masa yang sama ialah seorang pemberi 
dan seorang peminta. Pembahagian ini bukanlah pada satu pihak terdiri dari 
peminta-peminta dan pada satu pihak lagi adalah pemberi-pemberi. Si 
peminta juga adalah pemberi dan begitu juga sebaliknya. Setiap orang diikat 
oleh rangkaian hak-hak dan kewajipan. Dalam susunan (network) hidup 
bertamaddun setiap orang saling memerlukan antara satu sama lain. 

Menurut kebiasaan orang Arab, apabila mereka menanyakan sesuatu atau 
memintanya kepada orang lain mereka mengucapkan nama Allah. Seperti: "As aluka billah" 
ertinya: Saya bertanya atau meminta kepadamu dengan nama Allah. 

Tanpa wanita, tiada lelaki yang dapat memenuhi perjalanan tabi'enya 
dengan cara yang selesa dan mudah, dan begitu juga, tiada wanita soleh yang 
dapat menjalankan kehidupan yang bahagia dan tenteram tanpa ada seorang 
teman hidup. Allah Pencipta alam menjadikan mereka saling memerlukan, 
yang mana tanpa ada seorang maka kehidupan seorang lagi menjadi tidak 
sempurna. 

Sekali lagi, ditegaskan bahawa dengan Nama Allah maka kita meminta 
hak kita sesama sendiri. Ummah Islamiah (Masyarakat Islam) ditegakkan atas 
kepercayaan kepada Allah yang Esa, Kekuasaan, Kebesaran dan 
KetauhidanNya. Perhubungan antara seorang Muslim dan Muslimah menjadi 
sah apabila disebutkan nama Allah di antara mereka. Dengan nama Aliahlah 
maka orang asing, saudara mara yang jauh dan dekat menjadi bersaudara. 

Ikatan antara lelaki dan wanita adalah ikatan Iman dan kasih sayang; 
ikatan yang mendalam, rapat dan semula jadi. Ini, merupakan satu ikatan yang 
unik. Semua ini ialah keajaiban yang lahir dari menyebut nama Allah. Satu 
dunia baru dilahirkan apabila disertakan dengan Nama Allah. Muslim dan 
Muslimah tidak boleh bercampur secara bebas antara satu sama lain dan ada 
kalanya mereka tidak boleh berjalan sama. 'Mereka bukan muhrim' (Mereka 
tidak boleh masuk ke bilik Muslimah dan sebaliknya). Tetapi satu ikatan yang 
suci dibuat sebaik sahaja Nama Allah di sebut di antara mereka. 

Al-Quran dengan gayanya yang tidak dapat ditiru telah menerangkan 
kenyataan asas masyarakat manusia, saling bergantungan di kalangan 
anggotanya, saling kait dan memerlukan, dalam beberapa ayat yang mudah 

Dengan mempergunakan Namanya kamu saling meminta antara satu sama 
lain. 

Ayat ini seterusnya mendesak supaya kita bertaqwa kepada Allah yang 
dengan menggunakan Namanya kita menghalalkan apa yang dihalalkannya 
dan mencetuskan revolusi dalam kehidupan kita. Al-Quran telah 
menggunakan satu ungkapan yang tiada tolok bandingnya untuk menjelaskan 
perhubungan yang rapat antara suami dan isteri. Ayat itu menyebut: Mereka 
itu adalah pakaian bagimu dan kamu pun adalah pakaian bagi mereka. (S. Al- 
Baqamh 2:187) Hanya Al-Quran sahaja yang mampu menggunakan perkataan 
pakaian dalam konteks ini. Pakaian digunakan untuk menutup kebogelan dan 
perhiasan hidup. Ia menyimpulkan kepada kita segala-galanya yang 
merangkumi pengertian perhubungan cinta, kepercayaan dan sikap amanah 
antara suami dan isteri. Jika tanpa pakaian manusia kelihatan seperti haiwan 
dan tidak berupa manusia yang bertamadun, maka begitu juga tanpa 
perkahwinan, manusia adalah tidak bertamadun. 

Di dalam Islam perkahwinan tidak dianggap sebagai satu keperluan 
tetapi tergolong sebagai suatu Ibadah yang menghampirkan manusia kepada 
khalidnya atau dengan kata lain, konsep perkahwinan di dalam Islam 
bukanlah untuk memenuhi tuntutan biologi atau kehidupan sosial yang 
tanpanya kenikmatan hidup menjadi tidak sempurna, tetapi ia mempunyai 
kepentingan Aqidah dan mempunyai kedudukan sebagai satu Ibadah. 
Rasulullah S.A.W menunjukkan contoh yang terbaik dalam kehidupannya. 
Sabda Baginda "Orang yang terbaik di antara kamu ialah orang yang berbuat baik 
kepada keluarganya, dan akulah yang paling baik terhadap keluargaku." Jika saudara 
mempelajari sirah Rasulullah S.A.W saudara akan ta'ajub terhadap 
kehormatan yang Islam berikan kepada kaum wanita. Usaha Rasulullah S.A.W 
untuk menggembirakan isteri-isteri Baginda, penglihatannya dalam aktiviti- 
aktiviti rekreasi mereka dan keadilannya terhadap mereka amatlah mulia. 

Rasulullah amat baik hati dan sayang kepada kanak-kanak, sehingga 
Baginda akan memendekkan solah (Namaz) yang paling di sukainya, jika ia 
mendengar suara anak-anak menangis, inilah kemuncak kemurahan hati dan 
pengorbanan. Tiada suatu pun yang lebih berharga bagi Rasulullah selain dari 
Solah. Meskipun demikian Rasulullah menyatakan," Kadang kala saya gemar 
memanjangkan solah tetapi apabila saya mendengar suara kanak-kanak 
menangis, saya memendekkannya dengan berfikir yang ini akan menyusahkan 
hati para ibu (yang turut sama dalam solah jema'ah)". 

Contoh-contoh ini ada di hadapan kita. Allah meminta kita menjaga 
nama baik kita. Kita tidaklah boleh mempunyai kepentingan yang lain. 
Perintah ini ditujukan kepada lelaki dan wanita. Saudara-saudara kini hidup 
dalam masyarakat Amerika. Kita bukan sahaja mesti memperkenalkan ajaran- 
ajaran Islam kepada masyarakat Amerika, tetapi juga kita mesti menunjukkan 
model (contoh) sistem kekeluargaan Islam kepada mereka. Tamaddun Barat 

sekarang ini sedang menuju ke arah kejatuhan. Tidak ada kesangsian lagi. 
Salah satu dari sebab-sebab utama ialah perpecahan keluarga. 

Perasaan kasih sayang dan sifat percaya mempercayai yang menjadi 
tunggak kehidupan keluarga sekarang ini diambil alih oleh sifat kepentingan 
diri dan syahwat. Ahli-ahli falsafah moden berasa bimbang dan kajian-kajian 
untuk menjaga keutuhan keluarga telah dilakukan. Seharusnya wujud 
perasaan simpati dan kasih sayang dari kedua-dua belah pihak, kerana inilah 
sahaja yang dapat memberikan kebahagian yang sebenarnya. Walaupun 
berlaku kemiskinan dan kelaparan tetapi dapat diatasi oleh ketenteraman 
kerana di sana terdapat kesediaan dan perasaan kasih sayang dan mengongsi 
perasaan antara satu sama lain. Sampai ke hari ini pun terdapat banyak 
keluarga di Timur yang tidak cukup makan tetapi mereka hidup bahagia 
kerana ada perasaan kasih sayang. Di Barat, terdapat segala kekayaan, 
penemuan saintifik, dan pencapaian keilmuan - tetapi hati-hati itu tidak 
merasai ketenangan dan kepuasan. Mereka tidak mampu menjadikan Rumah 
tangga mereka sebagai syurga. Seperti kata Iqbal: 

la mencari orbit bintang, tetapi tidak dapat menyelami dunia pemikirannya. 

Manusia moden dilengkapi dengan kekuatan tetapi berpandangan 
cetek. Orang yang menjumpai kuasa matahari (solar radiation) tidak dapat 
menerangi jalannya sendiri, dan orang yang mencari orbit bintang-bintang — 
dan jika Iqbal ditakdirkan masih hidup pada hari ini ia mungkin akan berkata, 
orang yang menuju ke bulan tidak dapat mengembara dunia fikirannya sendiri 
dan menjadikan rumahtangganya tempat yang bahagia. Orang yang menukar 
dunia menjadi syurga berakhir dengan menjadikan rumahtangga sebuah 
neraka. Banyak dari keluarga-keluarga Barat yang tidak dirahmati dengan 
kedamaian dan kebahagiaan. Itulah sebabnya mengapa mereka mencarinya di 
kelab-kelab dan lain-lain aktiviti luar. 

Saudara-saudara lebih menyedari aspek yang menyayat hati ini dalam 
kehidupan masyarakat Amerika kerana saudara telah tinggal di sini selama 
sepuluh atau dua puluh tahun. Tidak perlulah bagi saya memanjangkan 
perkara ini. Ayat suci Al-Quran yang saya bacakan menerangkan kebenaran 
asas sistem hidup Islam di mana masyarakat manusia ditegakkan atas dasar 
saling bergantungan dan hormat-menghormati hak antara satu sama lain. Setiap 
orang ada kemahuannya. Tetapi untuk menyedarinya sebagai satu hakikat 
kewujudan manusia dan untuk berterima kasih kepada orang yang 
menunjukkan hakikat itu ialah merupakan sikap yang ada pada seseorang 
Islam. Islam sentiasa berusaha mengembangkan dan mengukuhkan 
pandangan seumpama ini. Islam menghendaki setiap orang menganggap 
dirinya bergantung kepada orang lain dan menghormati semua ahli-ahli 
dalam masyarakat. Dengan ini tidak timbul masalah penyesuaian. 

Semoga Allah melimpahkan taufiq dan hidayahNya kepada saudara- 
saudara pada jalanNya yang lurus dan saudara-saudara diberi kemampuan 


11 



Al-Mukminah As-Solehah 


untuk melahirkan corak kehidupan masyarakat Islam yang akan menarik 
masyarakat Barat yang sedang tenat dengan hidup ini dan menggalakkan 
mereka supaya merenung dan meneliti dengan berhati-hati peraturan- 
peraturan hidup bermasyarakat di dalam Islam. 

KEBAHAGIAN BAGI ANAK ADAM 
ISTERI YANG SOLEH 
KENDERAAN YANG BAIK 
RUMAH YANG LAPANG 


Maksud Hadis Rasulullah S.A.W. 

Kebahagiaan bagi anak Adam ada tiga. Dan kesengsaraan terhadap anak Adam ada tiga. 
Maka di antara yang membahagiakan adalah isteri yang soleh, kenderaan yang baik 
serta rumah yang lapang. Dan kesengsaraan bagi anak Adam ada tiga iaitu tempat yang 
tidak baik dan isteri yang tidak baik serta kenderaan yang tidak baik . " 

Huraiannya: 

Dari hadis Rasulullah S.A.W. yang tersebut di atas dapatlah kita 
mengambil pelajaran bahawa apabila sesuatu keluarga itu mempunyai tiga 
asas penting, maka ianya akan memberi kebahagiaan. Tetapi sebaliknya tanpa 
kewujudan ketiga-tiga asas tersebut ataupun kurang salah satu daripadanya 
maka kesengsaraanlah yang akan diperolehi. Asas-asas yang penting ini 
adalah: 

Isteri yang soleh 

Rumah yang lapang 

Kenderaan yang baik 

Apabila dilihat dari sudut Pergerakan Islam, sememangnya ketiga-tiga 
asas di atas memainkan peranan yang amat penting sekali. Kelemahan sesuatu 
pergerakan Islam itu, adalah berkait rapat juga dengan kelemahan asas-asas 
tersebut. Ini adalah kerana, kegagalan isteri untuk berfungsi sebagai isteri yang 
soleh boleh memberi kesan yang negatif kepada para suami (yang terdiri 
daripada para dai'). Begitu juga rumah atau kenderaan yang tidak baik pula 
boieh melambatkan atau menghalang dari terlaksananya program-program 
Islam. 

Kepentingan ini dirasakan lagi, di kala pergerakan Islam itu masih 
berada ditahap pembentukan awal. Pada masa ini pengorbanan kita sangat- 
sangat diperlukan serta usaha-usaha gigih yang berterusan untuk 
menghadapi masyarakat jahiliyah yang begitu pekat, maka ketiga-tiga asas 
tersebut amat perlu diperolehi. 

Isteri yang Soleh 

Isteri yang soleh, adalah asas yang terpenting sekali daripada asas-asas 
yang lain. Kegagalan asas ini boleh mengakibatkan asas-asas lain tidak akan 
benar-benar berfungsi untuk memberi kebahagiaan sebenarnya di dalam 
kehidupan. Tanpa wujud isteri yang soleh maka keluarga-keluarga Islam tidak 
akan dapat diwujudkan. Sedangkan pembinaan dan terbentuknya pergerakan 
Islam itu bergantug kepada kelahiran keluarga-keluarga Islam ini. Kalau 
sekiranya pergerakan Islam itu penting untuk membawa dan mempraktikkan 
Islam maka isteri yang Soleh juga sama pentingnya. 

Isteri yang soleh itu sentiasa berjuang bersama-sama suami 
menyebarkan fikrah Islamiyyah, khususnya kepada kaum sejenisnya. 
Mendidik dan membimbing mereka sehingga lahir kefahaman dan kesedaran 
Islam. Sehingga mereka pula mampu untuk menjadi pejuang-pejuang akidah 
yang bersedia menumpukan taat setia kepada Islam dan pergerakannya. 
Keletihan suami setelah melaksanakan tugas harian dan berdakwah disambut 
dengan wajah yang berseri dengan ucapan kata-kata yang dapat memberi 
kekuatan jiwa untuk lebih istiqamah, ketika menghadapi masyarakat jahiliyah 
tanpa mempunyai perasaan bosan dan jemu. Mengizinkan dan merasa bahagia 
melihat suami menjalankan tugas Islam tidak kira masa dan waktu. Bersedia 
memberikan rumahnya, hartanya dan masanya untuk tugas yang murni ini 
dengan hati yang penuh redha. Isteri yang soleh juga sentiasa melaksanakan 
tugas-tugas yang diamanahkan kepadanya dengan sebaik-baiknya dan 
bersedia untuk menghadapi segala ujian-ujian dari Allah SWT. 

Sifat-sifat yang lain 'Isteri yang Soleh 1 . 

1. Isteri yang soleh itu ialah yang taat kepada Allah dan Rasul dan 
patuh kepada perintahNya. Sanggup menjaga maruahnya walaupun di 
tempat-tempat yang sunyi dari pandangan orang lain, juga yang sering 
mengingati Alah serta takut kepadaNya dengan sebenar-benar takut, tetapi 
berani di dalam menegakkan Islam. 

Firman Allah S.W.T maksudnya: 

"Kaum lelaki itu adalah pemimpin bagi kaum wanita, oleh kerana Allah telah 
melebihkan sebahagian mereka (lelaki) atas sebahagian yang lain (wanita), dan kerana 
mereka (lelaki) telah menafkahkan sebahagian dari harta mereka. Sebab itu maka 
wanita yang Soleh ialah yang taat kepada Allah iagi memelihara diri di sebalik 
pembelakangan suaminya oleh kerana Allah telah memelihara (mereka)." 

(An-Nisa': 34) 

2. Isteri mesti bersyukur akan nikmat yang diberikan oleh Allah 
kepada suaminya. 

3. Isteri mesti taat kepada suaminya. 

Maksud sabda Rasulullah S.A.W. 

" Kalau boleh aku menyuruh seseorang supaya sujud kepada orang yang lain 
nescaya aku menyuruh isteri supaya sujud kepada suaminya" . 

4. Maksud sabda Rasulullah S.A.W. 

"Hak suami atas isterinya ialah si isteri tidak meninggalkan tempat 
tidurnya, hendaklah ia menghargai sumpah suami, hendaklah ia taat kepada 
suami dan janganlah ia keluar rumahnya melainkan dengan izin dan 
janganlah ia membenarkan masuk ke rumahnya orang yang tidak disukai oleh 
suaminya." 

5. Isteri mesti menjaga hak dan kehormatan suaminya, samada 
suaminya ada di rumah atau tidak. Tingkah laku hendaklah disukai oleh 
suaminya. Ditegah menyembunyikan harta benda suami. Dan ditegah 
juga berbangga-bangga akan kecantikan dirinya dan pada keluarganya. 
Jangan pula menghinakan suaminya kerana mempunyai rupa dan wajah yang 
buruk. 

6. Isteri mestilah mendahului hak suaminya daripada hak dirinya 
sendiri atau kaum kerabatnya, sentiasa menunjukkan hemah yang tinggi, 
lemah lembut tidak maki hamun, sumpah-seranah, umpat-keji, bantah 
membantah dan lain-lain. 

7. Menunjukkan sikap yang jernih dan kemesraan dan lapang dada 
serta segala hal yang menyebabkan kesenangan suaminya diwaktu dia 
ada di rumah. Selalu di dalam setiap tindakan dan keputusan, 
tingkahlaku budi bicara, tutur bahasa dan makan-minum janganlah 
terkeluar dari landasan yang digariskan oleh Islam. 

8. Maksud sabda Rasulullah S A W: 

" Sebaik-baik wanita ialah perempuan yang apabila engkau memandangkan ia 
menyukakan hati dan apabila engkau tidak ada ia menjaga harta engkau dan 
memelihara dirinya." 

9. Isteri yang Soleh mengikut pandangan Islam adalah isteri yang 
berpengetahuan, berakhlak mulia, tahu melayan suami serta mengasihi dan 
mendidik anak-anak ke jalan hidup yang dikehendaki oleh Allah dan 
mengikut landasan yang ditunjukki oleh Rasulullah S.A.W. 

10. Pesanan Imam Al-Ghazali kepada anak perempuannya di hari 
perkahwinannya 

Anakku! 

Engkau sekarang akan berpindah dari rumah tempat engkau 

dibesarkan 

Dan akan berada di tempat tidur yang tidak engkau kenal. 

Dan rakan hidup yang engkau tidak biasa dengannya. 

Itulah suamimu; 

Jadilah engkau sebagai tanah untuknya dan ia akan menjadi sebagai 
langitmu. 

Jadilah engkau sebagai lantai untuknya dan ia dapat kau jadikan 
tiangmu. 

Jadikanlah dirimu ibarat seorang khadam kepadanya, nescaya dia 
pula akan menjadi khadam kepadamu. 

Jangan engkau memaksa-maksa apabila engkau meminta sesuatu 
daripadanya 

Dengan cara yang demikian akan menjadi ia merasa benci padamu. 

Jangan pula engkau menjauhkan diri nescaya ia akan melupakan 
engkau. 

Dan kalau ia pula menjauhkan diri secara marah kerana sesuatu 
sebab yang tertentu, maka yang eloknya jauhkanlah dirimu dari 
padanya semasa marah. 

Peliharalah hidung, telinga dan matanya Janganlah membiarkan dia 
menghidu sesuatu daripada mu melainkan yang harum. 

Janganlah membiarkan dia mendengar sesuatu daripadamu melainkan 
yang baik. 

Dan janganlah membiarkan dia melihat sesuatu daripada mu 
melainkan yang cantik, belaka. 


Rumah yang lapang 

Rumah yang lapang ialah asas yang kedua pentingnya setelah isteri yang 
soleh, kerana di sinilah proses pendidikan Islam bermula. Kelahiran rumah 
yang lapang dan selesa ini akan memberi kemudahan dan ketenangan 
semasa proses didikan berjalan di rumah. Pendidikan kepada anak-anak 
khususnya, perlu kepada suasana yang tenteram dan harmoni. Dari suasana 
inilah yang akan membentuk jiwa dan akhlak mereka. Bukan ini sahaja 
malahan suasana begini akan dapat mengisi ketenteraman jiwa kepada para 
dai' setelah sibuk berjuang dan menghadapi masyarakat jahiliah yang penuh 
dengan maksiat dan kemungkaran. 

Rumah yang lapang adalah rumah yang sempurna dari segi 
kedudukannya, kebersihannya dan kemudahan-kemudahan asas. Sebaik- 
baiknya sekiranya berkemampuan adalah lebih baik membuat rumah sendiri 
kerana kedudukan bilik-bilik dan ruang tetamu dapat diletakkan dengan baik. 
Diletakkan tirai pemisah di antara ruang dan bilik tetamu dengan bilik-bilik 
yang lain. Mempunyai dua tandas dan bilik mandi untuk kegunaan sendiri 
dan tetamu. Di sini juga terdapat sebuah bilik perpustakaan kecil yang 

dipenuhi dengan buku-buku dan majalah-majalah Islam untuk meningkatkan 
ilmu syara dan ilmu waqei (realiti). 

Dari segi kebersihan pula sentiasa diuruskan dengan sempurna. Tidak 
dibiarkan kotoran dan abuk-abik begitu saja. Dari pandangan luarnya sudah 
cukup menerangkan sifat dan akhlak penghuninya. Di keliling rumah 
ditanami sedikit bunga sebagai perhiasan, dipotong mana-mana rumput yang 
panjang dan dicat sekadarnya untuk memberi pandangan luar yang lebih 
elok. 

Segala alat-alat moden yang boleh menjimatkan masa dan memudahkan 
kerja-kerja rumah adalah perlu digunakan sepenuhnya bergantung kepada 
kemampuan masing-masing. Kerana dengan ini akan lebih memberi 
kemudahan dan keselesaan. 

Rumah yang lapang juga sentiasa bersedia untuk digunakan dalam 
rangka menjalankan aktiviti-aktiviti Islam. 


Kenderaan yang baik: 

Kenderaan yang baik adalah satu alat yang penting untuk 
mempercepatkan segala urusan dan kerja. Di dalam kontek Pergerakan Islam 
ianya sungguh berfungsi untuk memudahkan pergerakan dalam proses 
penyebaran fikrah Islamiyah, mengikuti ataupun menjalankan program- 
program Islam terutama bagi tempat-tempat yang jauh dan kawasan 
pendalaman. 

Perjalanan sistem kenderaan umum hari ini tidak memenuhi tuntutan 
syara' (kerana ianya lahir dari sistem hidup ciptaan manusia) dari itu 
mempunyai kenderaan yang baik adalah satu keperluan asas. 

Dari kenderaan yang baik boleh digunakan untuk melaksanakan tugas 
harian, menziarahi sahabat-sahabat dan kaum keluarga. Dengan ini boleh 
memudahkan perjalanan tanpa bersesak-sesak dan membuang masa dengan 
sia-sia. 

Kenderaan biarlah sederhana dari segi harganya. Apabila terdapat 
mana-mana kotoran hendaklah dibersihkan. Apabila didapati rosak maka 
perbaikilah dengan segera. Segala syarat-syarat yang dikenakan oleh sistem 
kenderaan hari ini seperti lesen, roadtax, insuran dan lain-lain hendaklah 
dipenuhi kerana kita sedang berhudnah dengan sistem jahiliyah hari ini. 
Perlu diingat bahawa cara pembelian "HIRE PURCHASE" adalah dilarang oleh 
Islam kerana ianya mempunyai unsur-unsur riba. 

TUGAS MUSLIMAH DALAM PEMBENTUKAN UMMAH 

Sekiranya seorang wanita Islam (Muslimah) ingin mengetahui tentang 
kedudukannya sebagai wanita di dalam Islam maka dia perlu mengetahui 
tentang tanggungjawabnya di dalam kehidupan yang telah dijadikan oleh 
Allah S.W.T, dan perlulah dia berusaha untuk memperlengkapkan dirinya 
dengan pengetahuan (saqafah) yang berguna. 

MEMPERLENGKAPKAN DIRI DENGAN SAQAFAH 

Adalah wajib bagi seseorang wanita Islam untuk memperlengkapkan 
dirinya dengan SAQAFAH SYARA'IYAH iaitu saqafah yang berkaitan dengan 
hukum-hukum syara' terutama yang menyentuh fardhu 'ain yang perlu 
dilakukan oleh setiap individu muslimah. Begitu juga SAQAFAH MA'SIROH 
iaitu saqafah yang berkaitan dengan pengetahuan semasa seperti realiti yang ada 
dari semasa ke semasa di negara kita dan juga di luar. Begitu juga mengetahui 
dengan memperlengkapkan diri dengan akhlak-akhlak yang mulia untuk 
menjadi seorang yang benar-benar ahli bagi melaksanakan tanggungjawab- 
tanggungjawab untuk dirinya, masyarakatnya serta untuk mencari keredaan 
Allah S.W.T. Dalam maksud inilah maka di sini disenaraikan beberapa 
tanggungjawab yang perlu dilakukan oleh anggota-anggota muslimah. 

TANGGUNGJAWAB TERHADAP DEEN 

Yang pertama ialah tanggungjawab terhadap deennya sendiri iaitu 
agama Islam. Maksud tanggungjawab terhadap deen ialah yang pertama, 
wanita muslimin hendaklah beriman dengan Allah S.W.T dengan iman yang 
sampai ke peringkat yakin dan tomakninah (puas) mengambil tempat di 
dalam jiwa dan menjadi panduan rohani bagi mengatur fikiran dan 
amalannya. 

Keyakinan yang dimaksudkan di sini ialah keyakinan hingga ke 
peringkat setiap sesuatu di dalam kehidupannya mempunyai hubungan 
dengan ALlah. Sekiranya di dalam setiap aspek dia masih melupakan ALlah 
SWT itu bermakna keyakinannya belum mencapai keyakinan yang betul, 
belum melalui proses yang be-tul, keyakinan yang tidak jelas dan keyakinan 
yang tidak berfungsi di dalam kehidupannya. Seseorang yang mempunyai 
keyakinan yang betul setiap tindakannya adalah kerana ALlah SWT semata- 
mata. 

Begitu juga keyakinannya terhadap hari akhirat. Dia mesti merasakan 
bahawa itulah matlamat akhir bagi kehidupannya sebagai seorang Islam. 
Untuk itu hatinya mestilah betul-betul dibentuk untuk mendapat jaminan 
apabila sampai kepada matlamat akhir itu. 

Dalam masyarakat hari ini kehidupan dunia menjadikan mereka lupa 
kepada kehidupan akhirat, kerana mereka tidak memiliki hati nurani yang 
bersih yang boleh membuatkan mereka melihat dan menyaksikan matlamat 
akhirat itu. Tidak yakin pada akhirat inilah yang membawa kepada 
penyelewengan yang banyak di dalam kehidupan umat Islam hari ini. 
Walaupun mereka mendakwa mereka yakin kepada hari akhirat tetapi jelas 
dalam kehidupan mereka ia menjadi hafalan semata-mata, tidak berfungsi di 
dalam kehidupan seorang muslim lelaki atau pun wanita. 

Bagaimanakah caranya kita beriman dengan hari akhirat itu hingga 
seolah-olah kita betul-betul merasai dan menyaksikan bagaimana siksaan 
Allah S.W.T dan bagaimana pula nikmat ALlah S.W.T di akhirat? 

Di dalam al-Quranulkarim terdapat banyak ayat-ayat yang mem- 
perkatakan tentang azab dan nikmat di akhirat. Tetapi meskipun perkara itu 
dilafazkan kepada masyarakat hari ini, ia tidak masuk ke dalam jiwa, tidak 
pernah terlintas di dalam fikiran malah ia lalu begitu sahaja tanpa 
meninggalkan kesan. Tetapi perkara ini manakala dilafazkan kepada generasi 
awal al-Quranulkarim yang telah diproses oleh Rasulullah S.A.W. mereka 
terus nampak, yakin dan terus percaya serta terus melaksanakannya di dalam 
kehidupan mereka. Itu merupakan satu perbezaan yang terlalu jauh di antara 
mereka dengan masyarakat yang wujud sekarang. Justeru itu di dalam hal ini 
jiwa mestilah diproses dengan tarbiyah yang betul supaya ia benar-benar 
berfungsi untuk menerima hakikat percaya pada hari akhirat. 

Ada pepatah Arab yang bermaksud: 

"Tidak ada kampung selepas mati ini untuk seseorang itu tinggal di dalamnya 
melainkan apa yang dibina dengan amalan-amalan-nya . " 

Untuk itu kita mestilah memenuhi tuntutan-tuntutan Allah. Itulah di 
antara kewajipan wanita terhadap deennya. Banyak lagilah kewajipan itu, 
cuma diterangkan secara ringkas sahaja kewajipan-kewajipan yang perlu 
dilakukan oleh setiap individu muslim. 

Yang ketiga hendaklah seorang wanita muslim meneliti betul-betul 
perintah Allah S.W.T. — dari segi suruhan maupun tegahanNya — tanpa cuai. 

Perkara ini bukanlah boleh dilakukan secaia kebetulan sahaja. Tetapi 
di dalam masyarakat hari ini adakah mereka benar-benar meneliti suruhan- 
suruhan dan tegahan-tegahan Allah S.W.T? Kalau mereka menelitinya 
tentulah tidak wujud kehidupan jahiliah yang bertebaran di mana-mana 
sahaja hari ini. 

Penelitian yang bersungguh-sungguh berkehendakkan suatu 
kefahaman dan kesedaran yang betul di dalam jiwa umat Islam. Jika tidak 
wujud kesedaran dan kefahaman yang betul tentang bagaimana hendak 
mengenal jahiliah dan Islam, akan wujudlah kehidupan yang mencampur 
adukkan Islam dengan jahiliah. Satu ketika dia Islam, di ketika yang lain dia 

tidak mengiyakan apa yang Islam, kata jahiliah. Masa sembahyang dia 
merasakan dirinya Islam tetapi pada masa yang lain dia tidak merasakan 
adanya hubungan dengan Allah S.W.T, hubungannya dengan matlamat 
akhirat. 

Itu telah menjadikan masalah. Ini adalah kerana kita tidak diper- 
kenalkan kepada Islam dengan cara yang betul. Kita hari ini menerima Islam 
melalui adat dan warisan. Kita tidak menerima Islam melalui kefahaman, 
kesedaran dan keyakinan yang betul. Kita tidak menerima Islam menerusi 
keyakinan kepada Allah S.W.T, kepada junjungan Muhammad S. A. W yang 
membawa deen ini, yang jelas latarbelakang hidupnya. Tetapi oleh kerana 
kepentingan-kepentingan tertentu mereka menukarkan yang haq itu. Itu pun 
takdir Allah S.W.T yang kita sendiri memilih takdir itu. 

Sekiranya makrifah Allah tidak ada, ilmu lain yang akan mengambil 
tempatnya. Sebab itulah ilmu-ilmu yang ada pada hari ini sesat, kerana 
makrifah Allah S.W.T tidak jelas padanya. Manakala induk makrifah itu tidak 
jelas padanya, makrifah lain yang akan menjadi induk kepada ilmu 
pengetahuan. Dengan itu lahirlah keangkuhan di dalam masyarakat manusia. 
Orang-orang yang berilmu bermegah dengan ilmunya. Ilmunya digunakan 
untuk menekan orang-orang lain. Berlakulah, kezaliman, penindasan di 
kalangan masyarakat manusia kerana memahami ilmu tidak secara yang 
betul. 

Tetapi seandainya makrifah kepada Allah S.W.T menjadi punca kepada 
ilmu yang lain, akan tunduk semuanya kepada makrifah ALlah S.W.T, iaitu 
ilmu itu akan berjalan dengan baik, tidak ada orang-orang yang berilmu 
menjadi angkuh, sombong, takbur, mempergunakan ilmunya untuk 
kepentingan diri dan bermegah dengannya. Sebaliknya dia akan 
menggunakan ilmunya itu seperti mana yang dikehendaki oleh Allah S.W.T. 
Begitulah tugas seorang Islam untuk mendapatkan ilmu. 

Kalau hendak dikaji tentang makrifah Allah S.W.T, mestilah diterima 
Islam menerusi iman yang betul, melalui sumbernya yang sahih iaitu al- 
Quranulkarim, Sunnah Rasulullah S.A.W. dan Sirah Rasulullah SA..W. Tidak 
boleh mengambilnya daripada sumber yang lain. Kalau bersumberkan kepada 
yang lain, tidak akan berjumpa dengan makrifah ALlah SWT. Itu yang 
menyebabkan kesesatan. Kebanyakan manusia kini meskipun dia berilmu 
pengetahuan yang tinggi tetapi dia sesat kerana tidak berinduk kepada 
makrifah ALlah S.W.T. Seandainya kita menerima ilmu seperti mereka kita 
tidak akan merasai bahawa mereka sesat. Sebaliknya kita akan turut berbangga 
dengan mereka. Kita akan me-nyanjung dan bermegah dengan mereka. Kita 
pula takut kepada makrifahnya, tidak takut kepada makrifah Allah S.W.T. Kita 
menyembunyikan makrifah Allah S.W.T. Kita akan menjadi takut kepada yang 
lain, takut kepada CIA — takut sangat kepada mereka kerana mereka pandai, 
cekap. Kita tidak menjadi takut kepada makrifah Allah S.W.T yang 

mengetahui segala kesulitan yang ada di dalam jiwa kita, yang mengetahui 
segala sesuatu. 

Sekiranya kita tidak mencari makrifah yang induk terlebih dahulu, iaitu 
makrifah Allah S.W.T, makrifah lain akan rosak. Makrifah itu juga akan 
menafikan kewujudan Allah S.W.T. Komunis misalnya, dengan makrifah yang 
ada padanya menolak kewujudan Allah S.W.T. Begitu juga tidak lama dulu 
pernah seorang pemimpin Rusia dengan ilmu yang ada padanya digunakan 
untuk ke angkasalepas untuk melihat Tuhan. Katanya, "Tidak ada Tuhan 
pun!" Malangnya, ilmu yang ada padanya itu tidak tunduk kepada makrifah 
Allah S.W.T, sebab ilulah dia tidak nampak kewujudan Allah S.W.T. Untuk 
mendapat ilmu yang betul mestilah melalui sumbernya yang betul iaitu Al- 
Quranulkarim dan Sunnah Rasulullah S.A.W. — terutamanya untuk mengenal 
makrifah Allah S.W.T. sebagai punca kepada ilmu yang lain. 

Begitu juga seorang wanita Muslim hendaklah mengetahui tentang 
sejarah Islam, sejarah peperangan dalam Islam, siasah dalam Islam, nasyar 
(kegiatan-kegiatan aqli) dalam Islam. Juga hendaklah diketahui tentang 
mujahadah nafs — bagaimana hendak bermujahadah, untuk memproses jiwa 
dan melengkapkan diri dengan sifat-sifat yang baik. Dengan memiliki ilmu 
seumpama ini barulah seorang wanita boleh melahirkan tasdiq amali iaitu 
pelaksanaan dalam bentuk amalan di dalam kehidupan. Jika tidak, ilmu akan 
tinggal ilmu, menjadi perhiasan otak sahaja, tidak berjalan di dalam 
kehidupannya. Ilmu itu akan tinggal sebagai perbincangan bagi memuaskan 
kehendak otak dan akalnya saja tetapi tidak lahir dalam bentuk kenyataan. 
Ilmu yang seumpama itu sebenarnya adalah ilmu yang tidak berguna, ilmu 
yang tidak berindukkan kepada makrifah Allah S.W.T. 

Ilmu sepertimana yang dimaksudkan tadi ialah ilmu yang berkaitan 
dengan realiti dari semasa ke semasa, ilmu yang berkaitan dengan ekonomi, 
sihhah (kesihatan), sains dan seumpamanya. Semua ilmu ini perlu diketahui 
oleh wanita-wanita kerana bukan lelaki sahaja yang hendak melaksanakan 
Islam tetapi wanita juga. Manakala wanita hendak melaksanakan Islam, 
dirinya akan diukur dengan kemampuan ilmu yang ada pada dirinya. Seperti 
Saidatina Aisyah, beliau tahu satu persatu tentang realiti dan syara'. Apabila 
para sahabat bertanyakan kepadanya tentang hukum, beliau terus memberikan 
fatwa. Sekiranya beliau tidak mengetahui tentang realiti dan syara' sahaja 
yang diketahuinya, fatwa yang dikeluarkannya tidak betul. Oleh itu amatlah 
perlu bagi seorang wanita Islam membaca suratkhabar harian, majalah 
bulanan dan seumpamanya. Semua ini adalah berfaedah, la dipanggil 
SAQAFAH ISTIBANAH. 

Saqafah Istibanah terbahagi kepada dua bahagian iaitu SYARA' dan 
REALITI (WAQF). Membaca merupakan ILMU SIQQAH untuk mengetahui 
tentang realiti. Kalau realiti tidak diketahui sukar untuk menghukum. Para 
sahabat Rasuluilah S.A.W. dan wanita-wanita Islam dahulu mereka 

mengetahui secara terperinci tentang realiti. Misalnya Asma binti Abu Bakar, 
faham tentang realiti. Fatimah binti Al-Khattab, orang yang cergas dalam 
kegiatan Islam yang pertama bukan sahaja faham secara terperinci dengan 
realiti, malah siasah harakah yang baru diwujudkan oleh Rasulullah S.A.W. 
juga difahaminya. Kalau hendak dibandingkan dengan wanita hari ini dari 
segi kefahamannya ternyata jauh bezanya. 

TANGGUNGJAWAB TERHADAP RUMAHT ANGGA 

Kemudian tanggungjawab terhadap rumahtangga. Hendaklah ru- 
mahtangga itu diasaskan di atas dasar taqwa kepada Allah S.W.T. sejak hari 
pertama lagi diwujudkan rumahtangga tersebut ataupun dalam usaha 
mewujudkannya. Tidak boleh diwujudkan rumahtangga berasaskan adat, 
nafsu ataupun nilai-nilai masyarakat. Sebaliknya dari awal-awal lagi mesti 
berasaskan taqwa. Tetapi hari ini adakah seumpama itu? Hari ini ternyata 
rumahtangga itu ditegakkan di atas asas lain — di atas asas keinginan untuk 
berumahtangga misalnya, bukan atas asas taqwa kepada Allah S.W.T. 

Rumahtangga seseorang Muslim hendakah dipenuhi dengan ROH 
RABBANIAL-AATIROH (roh yang diredai oleh Allah S.W.T). 

"Ingatlah apa yang telah dibaca di dalam rumah kamu tentang ayat- 
ayat Allah S.W.T dengan hikmah, Allah Maha Mengetahui, Maha Bijaksana." 

Hendaklah tindakan-tindakan dan segala tuntutan-tuntutan sesebuah 
rumahtangga itu berada dalam batas kifayah. Mestilah secukup-nya, tidak 
lebih dan tidak pula kurang. Pertimbangkan dengan cara yang cukup 
sederhana. 

"Tidak ada kebaikan dalam pembaziran, dan tidak ada pembazir-an di 
dalam kebaikao." 

Yang dituntut ialah al-i'tidal (kesederhanaan) di dalam semua hal kerana 
itulah sifat seorang mukmin. 

" Sebaik-baik urusan ialah kesederhanaan." Islam adalah Deen WASOT 
(pilihan). " ItulahKamij adikankamu umatpilihan . " 

Sifat kesederhanaan itulah yang paling baik. Janganlah keterlalu-an di 
dalam menjalani kehidupan berumahtangga. Bukanlah pula ber-makna tidak 
boleh menggunakan nikmat yang ALlah kurniakan. Saidi-na Osman misalnya, 
kudanya lebih baik dan lebih cantik daripada kuda Rasulullah, rumahnya lebih 
baik dan lebih cantik, begitu juga hampar-annya. Kerana kemampuan yang 
ada padanya, dia mempergunakan nikmat ALlah SWT itu. Penggunaan itu 
berdasarkan kepada keimanan bukan berdasarkan hawa nafsu. Sekiranya 
berdasarkan hawa nafsu, akan lahirlah sifat seperti menunjuk-nunjuk. Tetapi 
berbeza kalau penggunaannya berdasarkan iman. Ada benda yang hendak 


21 



Al-Mukminah As-Solehah 


ditunjuk-kannya tetapi itu dilakukan di dalam rangka mensyukuri nikmat 
Allah SWT. 


TANGGUNGJAWAB TERHADAP MASYARARAT 

Yang keempat ialah tanggungjawab terhadap masyarakat. Kalau tidak 
ada perhubungan dengan masyarakat — kita berpisah daripada masyarakat 
— maka akan lahirlah masyarakat itu masyarakat yang tidak ada unsur-unsur 
Islam. Kita mesti bersama-sama dengan mereka dan melahirkan tindakan- 
tindakan Islam supaya masyarakat itu lahir dengan amalan Islam. Oleh itu 
kita perlu berjuang bersungguh-sungguh dalam menegakkan kebenaran Allah 
S.W.T. Tidak takut kepada ugutan dan gangguan kerana menegakkan 
kebenaran Allah S.W.T. Tetapi di dalam usaha untuk menegakkan kebenaran 
ini banyak ujian-ujian itu datangnya dari orang-orang yang mengaku mereka 
itu hendak membuat kebaikan kepada manusia. 

Dalam usaha ataupun kerja-kerja terhadap masyarakat — dalam rangka 
membentuk masyarakat Islam yang belum lagi wujud — perjuangan seorang 
wanita Islam adalah sangat besar, perjuangannya untuk memahami fikrah 
yang betul, untuk menyampaikannya kepada orang lain, untuk bertindak 
melaksanakannya, untuk bergiat di dalam harakah dengan bersungguh- 
sungguh. 

Wanita-wanita yang tidak ada SAQAFAH ISLAMIAH sangat banyak, 
mulaiyin (berjuta-juta) di kalangan orang yang mendakwa diri mereka orang 
Islam. Ini memerlukan tervaga yang besar dari orang-orang yang sedar untuk 
memberi ilmu yang betul kepada mereka. Tidak takut dan tidak gentar kepada 
ugutan dan azab seksaan orang lain. 

PENGALAMAN ZAINAB GHAZALI 

Telah berlaku suatu peristiwa di dalam abad ini ke atas seorang wanita 
Mesir yang bergerak di dalam harakah Islamiah di Mesir yang dapat dijadikan 
tauladan. 

Semasa perkahwinan akan dijalankan di antaranya dengan suaminya, 
Zainab Ghazali telah mengenakan syarat supaya suaminya membenarkannya 
untuk bergiat di dalam harakah Islamnya. Katanya, "Hak saya untuk membuat 
syarat kepada engkau supaya tidak menghalang saya untuk berjihad di jalan 
Allah S.W.T, di mana saya telah diletakkan tugas-tugas dan tanggungjawab 
sebagai mujahidin di dalam harakah ini. Janganlah engkau bertanya apa yang 
akan saya buat, tetapi hendaklah engkau yakin dan percaya sepenuhnya akan 
tindakan saya." 

Dia memperingatkan suaminya lagi, "Sekiranya berlaku pertembungan 
di antara perkahwinan dengan dakwah, akan berakhir perkahwinan dan 


22 



Al-Mukminah As-Solehah 


kekal dakwah kepada Allah S.W.T. Saya minta kepada engkau supaya 
menunaikan janji engkau. Janganlah engkau tanya siapakah saya akan 
berjumpa. Saya berdoa kepada Allah S.W.T supaya Allah jadikan balasan jihad 
yang saya lakukan ini sebahagiannya untuk engkau, sekiranya amal saya ini 
diterima oleh Allah S.W.T." 

Apakah kegiatan-kegiatan yang dilakukan oleh Zainab Ghazali dan 
rakan-rakannya untuk harakah Islamiah? 


Contoh seorang Muslimah Abad 20 

ZAINAB AL GHAZALI AL ZUBAILI 

Zainab Al Ghazali Al-Zubaili nama sepenuhnya, la dilahirkan di sekitar 
tahun 1917, di awal abad dua puluh ini, 65 tahun usianya ketika ini. Mula 
ditahan dalam tahun 1965, ketika itu usianya sekitar 44 tahun. Akibat dari 
penyeksaan yang dahsyat yang ditanggungnya dalam tahanan ketika diambil 
statement oleh pendakwa, mereka menyangka umurnya lebih 90 tahun, pada 
hal umurnya ketika itu 44 tahun — menunjukkan betapa beratnya seksaan 
yang dilakukan oleh rejim Jamal Abdel Nasser. 

Zainab Al-Ghazali mengasaskan penubuhan "Jamaah Saidatina 
Muslimah". Satu gerakan wanita yang selari dengan Ikhwan Muslimin yang 
mempunyai method cara dan matlamat yang sama dengan Ikhwan Muslimin. 
Meski pun beliau dipilih menjadi ketua pertama Jamaah itu, namum beliau 
telah berbai'ah dengan Mursyidul Ikhwan Muslimin, Hassan Al-Banna, pada 
penghujung abad 14 hijrah beliau ditugaskan memimpin Jemaah Saidatina 
Muslimah. 

Tujuan jamaah ini ialah untuk memimpin wanita Islam dan 
meny edarkan mereka serta mengangkat darjat mereka untuk menyebarkan 
panji-panji Islam, agar memahami Islam, agar wanita-wanita Islam dapat 
menjalankan peranan wanita dengan mengikut contoh wanita salafus soleh. 

Dengan itu mereka berkeyakinan umat Islam akan dapat dibangunkan 
semula dan negara Islam akan dapat ditegakkan dengan lelaki yang dididik 
oleh wanita yang bernaung di bawah Al-Quran dan As-Sunnah. la berjuang 
meletakkan wanita sebagai ibu yang dapat mendidik rijal (pejuang) untuk 
membangunkan Islam. 

Ketika itu proses pembaratan sedang hebat berlaku di Mesir. 
Kemasukkan sosial budaya barat sedang berlaku dan terus melanda budaya 
umat Islam — pakaian , tingkah laku dan pemikiran mereka sedang hanyut 
dalam budaya Barat yang menunju ke arah kehancuran. Inilah dia belenggu 
sekularisma. Zainab Al-Ghazali berjuang membebaskan belenggu sekularisma 
ini. 

Beliau sangat yakin bahawa masa depan umat ini bergantung kepada 
peranan ibu-ibu, oleh kerana itu gerakan beliau ini antaranya untuk memberi 
pimpinan yang wajar pimpinan Islam kepada wanita Islam. Untuk melahirkan 
rijal, tenaga lelaki yang bersedia menjualkan dirinya untuk Islam. 

Tanggungjawab umat hari ini, sangat berat iaitu membebaskan diri dari 
kongkongan dan cengkaman sekularisma yang meuguasai negara mereka, 
membebaskan diri mereka daripada jahiliyah yang sedang mengongkong hati 
dan pemikiran mereka. Tanggungjawab ini sangat berat. Sekularisma bukan 
sahaja wujud sebagai teori semata-mata bahkan ia wujud sebagai institusi yang 
mengikat teguh sesamanya. 

Beliau berkeyakinan bahawa Daulah Islam akan tetap ditegakkan 
kembali dengan izin Allah S.W.T dengan syarat melalui satu jalan iaitu JALAN 
ISLAM. Negara Islam tidak dapat ditegakkan dengan lain-lain jalan kecuali 
JALAN ISLAM. Menurut beliau lagi, cara utama untuk kembali kepada JALAN 
UTAMA ini ialah Revolusi Pemikiran (Thaurah Fikriyah) — satu revolusi yang 
dapat mengubah pemikiran Jahiliyah kepada pemikiran Islam, berdasarkan 
'aqidah Islam. Ini memerlukan Tarbiyah — pendidikan amali untuk 
membentuk sikap, tindakan-tindakan dan tingkah laku serta pemikiran 
Muslim dan Muslimah menjadi pemikiran Islam. 

Beliau menyebutkan ini sebagai langkah awal dalam pembentukkan 
Daulah Islam. Beliau fahami ini daripada Al-Quran tentang sunnah perubahan. 
Sebagaimana firman Allah S.W.T. yang maksudnya 

" Sesunguhnya Allah tidak akan mengubah sesuatu kaum itu kecuali mereka mengubah 

apa yang ada pada diri mereka . " 

Bahawa perubahan itu tidak akan berlaku kecuali adanya perubahan 

diri itu yang difokuskan kepada jiwa dan hati manusia. Ini merupakan satu 

macam ketentuan - sunnatul llah dalam mengatur perubahan sejarah. Bahawa 
perubahan diri ini bermula dengan perubahan pemikiran, peribadi dan 
tingkah laku diri manusia. Inilah fahaman beliau yang mendalam ten-tang 
Islam. Beliau menganjurkan untuk menuju kepada Daulah Islam, hendaklah 
mengadakan revolusi pemikiran perubahan yang pantas seperti sikap para 
sahabat. 

Beliau memetik kata-kata Syed Qutb dalam memperkatakan Jilun - 
Quraanun - Fariid, satu generasi Quran Yang Unik, bila mereka memeluk 
Islam, mereka sekali gus meningggalkan ciri-ciri Jahiliyah secara menyeluruh. 
Perubahan atau Revolusi yang pantas dan cergas ini dila-kukan dan seluruh 
pandangan mereka tentang nilai-nilai hidup dilihat mengikut neraca Islam, 
bukan neraca dunia atau Jahiliyah. 

Beliau memahami bahawa langkah-langkah yang dijalankan oleh 
Rasulullah S.A.W. dalam Dakwah baginda. Langkah pertama dalam membuat 
perubahan ialah melalui Tarbiyah atau pendidikan keatas para sahabat. 

mereka dididik oleh Rasulullah S.A.W. bukan pada teori bahkan pada diri 
dan tingkah laku mereka. Tarbiyah ini meliputi Tarbiyah Rohani dan Jasmani. 
Tarbiyah yang menekankan kepada pembentukkan Iman yang mendalam, 
sehingga tercerna dan lahir dalam tingkah laku mereka, sehingga Al-Quran 
tercerna dan tercetak pada diri dan tubuh badan mereka. Sehingga segala 
tindakan mereka adalah Islam — di lihat sahaja pada diri salah seorang dari 
mereka sudah ternampak akan Islam, ternampak akan Daulah Islam pada diri 
mereka, dan seterusnya hidupnya adalah Islam. Al Quran dan Sunnah 
Rasulullah S.A.W. yang mendidik jiwa mereka melahirkan manusia misali 
yang unggul dalam sejarah peradaban manusia. Demikianlah natijah hasil dari 
didikan Iman, yang jelas pada sifah para sahabat. Lihatiah!! Seorang pemuda 
yang kacak dan anak tunggal dari keluarga hartawan, Mus'ab 'Umair nama- 
nya - ia yakin dengan ajaran Muhammad S.A.W. dan terus memeluk Islam 
sebagai agamanya, sehingga akhir hayatnya. Setelah ibunya mengetahui 
bahawa Mus'ab mengikut ajaran Muhammad S.A.W, maka ia mengugut tidak 
akan memberi harta warisan kepada Mus'ab, seandainya ia tidak mahu 
kembali kepada agama nenek moyangnya. Mus'ab sudah bulat keimanannya, 
demikianlah hasil didikan Rasulullah S.A.W. terhadapnya ia terus beriman 
dengan ajaran Muhammad S.A.W. "Aku memilih ajaran Muhammad dari 
memilih harta kekayaan". Ibunya pula terus bersumpah, ia tidak mahu makan 
sehingga Mus'ab kembali kepada agama asalnya. Sebaliknya Mus'ab pula 
bersumpah "Seandainya ibuku mempunyai 100 nyawa, dan keluar satu demi 
satu dari tubuhnya aku tetap dengan ajaran Muhammad SAW, aku tetap 
dengan kalimah LAILAHA ILLALLAH, namun aku tingalkan Islam, sekali-kali 
tidak". Inilah kesan yang terus menerus dari Tarbiyah, Mus ab ketika syahid di 
medan Jihad, tatkala kain yang ada padanya untuk ditutupkan ke atas 
tubuhnya tutup kepalanya, terdedah kakinya, tutup kakinya terdedah 
kepalanya. Akhirnya Rasulullah S.A.W. memerintahkan bahagian kepalanya 
ditutup dengan kainnya dan bahagian kakinya ditutup dengan daun kayu. 
Demikianlah Mus'ab sanggup meninggalkan kesenangan dan kekayaan, 
dan rela mengorbankan dan menjual dirinya kepada Islam... semoga syurga 
firdaus ganjaranya. Pengorbanan demikian tidak sanggup dilakukan oleh 
manusia kecuali mereka yang dididik dengan Iman. Inilah sebagai satu syarat 
yang diwujudkan oleh Zainab Al-Ghazali, agar Negara Islam dapat 
dikembalikan. 

Semasa beliau memimpin Jamaah Saidatina Muslimah, beliau telah 
dapat membawa masuk ramai wanita-wanita Islam di Mesir dan mereka telah 
dibentuk dan dididik mengikut model Tarbiyah Madrasah Rasulullah S.A.W. 
Di antara mereka yang rapat hubungan dengan Zainab Al-Gahazali ialah dua 
saudara Syed Qutb, Aminah Qutb dan Hamidah Qutb,; Halidah Hassan Al- 
Hudaibi, Al-Hayah Sulaiman Al-Zubair, Fatiraah A!-Fath, Aminah Al-Jauhati. 
Al-Waliyah Al-Hudaibi dan Al-Afdah. Mereka inilah yang beliau sitatkan 
sebahagian dari mereka sebagai sebahagian anak-anaknya, sebahagian dari 

mereka sebagai adik-adiknya, sebahagian dari mereka sebagai kakak-kakaknya, 
dan sebahagian dari mereka sebagai ibu-ibunya. Kerana di antara mereka ada 
yang berumur 85 tahun, Ummi Ahmad namanya, ia telah di tangkap oleh 
rejim Jamal Nasser ketika ia berusia 85 tahun, ketika Zainab mendengar berita 
itu, ia memperkatakan bahwa ini adalah pertanda baik bagi Islam. Musuh- 
musuh Islam telah gentar kepada wanita Islam yang telah tua lagi uzur. Ini 
menunjukkan hasrat dan minat terhadap Islam terlalu tinggi. Musuh-musuh 
Islam telah gentar, mereka tidak dapat membezakan antara yang bertenaga 
dan tidak bertenaga, antara wanita dan lelaki, antara tua dan muda, semuanya 
sama sebagai musuh mereka. 

Setelah Mursyidul 'Am Hassan Al-Banna syahid dimamah peluru 
durjana yang tidak mengenal insan beriman atau tidak, Zainab Al-Ghazali 
terus berbai'ah kepada Hassan Al-Hudhaibi, Mursyidul 'Am penganti Hassan 
Al-Banna. Ia terus mengadakan pertemuan dan perbincangan dengan 
pimpinan Ikhwan Muslimin, la mendengar pandangan mereka dan 
mengambil pengajaran daripada mereka. 

Beliau bersuami, suaminya seorang yang dihormati, seorang 'Ulama yang 
berilmu tinggi dan sangat kuat memberikan dorongan kepada isterinya untuk 
meneruskan da'wah ditengah-tengah masyarakat manusia di Mesir. Zainab 
Al-Ghazali menceritakan ketika penyeksaan yang dihadapinya di penjara 
sampai kemuncaknya, mereka telah mengunakan berbagai cara bagi 
melemahkan jiwa dan rohnya menyebabkan ia terpaksa dibawa ke hospital. 
Regim Jamal Abdel Nasser memaksa suaminya menceraikannya dan 
membawa surat cerai itu ke dalam bilik kurungan di hospital, di mana Zainab 
sedang dirawat. Ketika saudara-saudaranya melawatinya mereka 
menceritakan ketika suaminya dipaksa menceraikan Zainab Al-Ghazali, ia 
bersumpah "sekali-kali tidak, aku menceraikan isteriku". Demikianlah 
keteguhan, kesetiaan dan pengorbanan suaminya, sehingga ia kembali 
menemui Tuhannya ketika Zainab Al-Ghazali masih dalam Tahanan. 

Kisah tahanan ke atas Zainab Al-Ghazali adalah sangat mengkagumkan, 
kerana seorang wanita telah dapat menanggung penyeksaan yang lebih berat 
dari penyeksaan ke atas lelaki. Beliau menyebutkan, sebelum ia ditahan, Jamal 
Nasser memerintahkan Jamaah Saidatina Muslimah dibubarkan dengan 
menghantar notis melalui mahkamah, dan akan menarik notis pembubaran itu 
dengan syarat Zainab Al-Ghazali mestilah berkerjasama dengan Parti 
Istrokiyah. Zainab Al-Ghazali menolak, kemudian ia ditawarkan menjadi 
Menteri Kebajikan Masyarakat, beliau menjawab: "Dalam perjuangan ku tidak 
bercadang untuk menjadi menteri aku hanya mahu berdakwah" Jamal Nasser 
telah putus asa memujuk Zainab Al-Ghazali untuk masuk Parti Istrokiyah, 
Jamal Abdel Nasser memerintahkan untuk menangkap Zainab Al-Ghazali 

Sewaktu beliau dibawa keluar dari rumahnya satu pembunuhan telah 
dirancangkan sebuah kereta merempuh kereta yang membawa Zainab 

Al-Ghazali. Setelah rancangan awal ini gagal, akhirnya Zainab di tahan 

setelah di tangkap semula, setelah di bebaskan pada tahun 1964. 

Zainab Al-Ghazali terus dibawa ke penjara dengan sebuah kereta, 
dalam perjalanan itu dimaki hamun yang tidak dapat diterima oleh akal 
dan tidak dapat digambarkan oleh fikiran. Setelah sampai ke penjara ia 
diseret ke bilik kurungan dengan kata-kata yang kesat, yang tidak wajar 
dihadapkan kepada binatang, apatah lagi kepada manusia. Mereka 
mengugut untuk membunuhnya seperti mana yang mereka lakukan kepada 
berpuluh-puluh anggota Ikhwan Muslimin, mereka mengugut untuk 
menanam hidup-hidup seperti mana yang mereka lakukan kepada berpuluh- 
puluh orang yang sealiran dengan Zainab Al-Ghazali. Dengan kata-kata yang 
kasar, ia diheret kehilik kurungan oleh seorang lelaki yang bertubuh besar 
seperti syaitan hitam. Zainab Al-Ghazali mengesahkan saya berdoa dalam hati 
saya. "Ya Allah, kurniakanlah ke atas ku ketenangan, dan tetapkanlah 
pendirian ku bersama-sama pendukung-pendukung kebenaran, dan 
tabahkanlah hati ku dengan mengingati Engkau, dan kurniakanlah akan 
daku keredhaan denganperkara yang Engkau redhai". 

Itulah yang dapat saya katakan. Kemudian saya terus dimasukkan ke 
dalam bilik kurungan. Dalam bilik kurungan itu ada dua orang lelaki (syaitan) 
yang sedang duduk di atas meja membelik-belik buku catitan, yang saya tahu 
itu adalah buku catitan Syahid Abdul Fatah Ismail. Tahulah saya bahawa 
Abdul Fatah juga ditangkap ketika itu. 

Di waktu itu saya mendengar azan Asar ... saya bersyukur kerana ALlah 
SWT telah menyelamatkan saya dari "keganasan syaitan". Saya dapat 
menunaikan sembahyang, dan tiba-tiba datang lagi syaitan durjana, dengan 
sikap yang kasar dan keras memerintahkan saya ke sel kurungan. Saya diheret 
ke sel kurungan dan penyeksaan pun bermula. Semasa saya diheret ke sel 
kurungan, saya melihat dalam sel penjara itu tubuh-tubuh manusia yang 
diseksa, tahulah saya bahawa mereka dari keluarga Ikhwan Muslimin. Mereka 
sedang diseksa dan dipukul, memenuhi sel-sel penjara itu. Mereka adalah 
pemuda-pemuda yang saya sifatkan sebagai anak-anak saya, pemuda yang 
pernah dan sering datang meminta pengajaran dan nasihat dari saya. Saya 
berdoa "Ya Allah tetapkanlah pendirian kami. Ya Allah peliharalah kami 
daripada kejahatan orang-orang yang jahat." 

Saya dimasukkan ke dalam sel kurungan, kuasa letrik dinyalakan 
dengan kuat, sebagai satu bentuk penyeksaan. Bilik itu dipenuhi anjing- 
anjing, anjing-anjing yang saya tidak tahu herapa banyak bilangannya. Anjing- 
anjing itu dilepaskan kepada saya... saya memejamkan mata dan meletakkan 
dua tangan saya ke dada saya, kerana saya gerun melihat anjing-anjing ganas 
lagi lapar itu. Saya dengar pintu ditutup dengan rantai dan dikunci. Saya 
merasai seluruh tubuh saya dikerumuni dan digigit oleh anjing itu. Saya 
membuka mata dan kemudian memejamkan mata saya, kerana penyeksaan 

yang amat sangat. Ketika itu saya berdoa kepada Allah S.W.T dalam hati saya... 
dan anjing-anjing itu terus menggigit dan menggigit, merobak-rabikkan dan 
memanjat-manjat seluruh tubuh saya — itulah yang saya rasai. Saya berdoa "Ya 

Allah!!! tetapkanlah hati ini dan palingkanlah hati dari yang lain Ya Allah, 
agar hati ini melupakan penyeksaan ini. Ya Allah!!" 

Kemudian saya dengar pintu dibuka orang, dan saya dibawa keluar. 
Saya menyangka pakaian saya yang putih bersih ini berlumuran darah... itulah 
yang saya rasai dan sangkakan. Alangkah terkejutnya saya, tiada apa apa 
kesan, seolah-olah tiada apa-apa yang berlaku. Saya tahu bahawa Allah S.W.T 
bersama-sama dengan saya. . .Maha suci Engkaulah Wahai Tuhan ku. 

Beliau mengeluh dan merasai ni'mat kurniaan Allah yang tinggi serta 

kemurahan Allah S.W.T kepadanya dan pemeliharaan Allah kepadanya. 

Zainab Al Ghazali menceritakan; syaitan yang memegang tangan saya 
bertanya kepada saya: Bagaimana anjing-anjing itu tidak merubak rabikkan 
daging engkau. Bagaimana anjing itu tidak menggigit engkau!!! Ada dua orang 
syaitan ketika itu, masing-masing memegang belantan di tangan mereka. 

Waktu itu hari hampir 'Isyak...kerana bayang-bayang dari luar kelihatan 
kemerah-merahan. Saya dibiarkan bersama anjing-anjing itu selama tiga jam. 
Inilah satu bentuk penyeksaan yang saya rasai... saya berserah bulat kepada 
Allah S.W.T kerana lebih berkuasa dari segala-galanya. Kemudian peningkatan 
penyeksaan pun diteruskan. Satu ketika saya direndam dalam air sejuk, pada 
hal ketika itu musim sejuk... dilepaskan pula udara sejuk. 

Beliau menyatakan, satu ketika ia melihat surat arahan tulisan tangan 
Jamal Abdel Nasser (la'natullah 'alaih) kepada pegawai penjara yang 
memerintahkan supaya Zainab Al-Ghazali diseksa lebih dari seksaan terhadap 
lelaki. 

Demikianlah! segala macam penyeksaan mereka lakukan. Bermula 
dengan gigitan anjing-anjing, ke dalam sel yang berisi air dan udara sejuk... 
dan macam-macam lagi penyeksaan... dengan segala sepak terajang dan 
pukulan-pukulan cota... menyebabkan Zainab Al-Ghazali terpaksa dirawat di 
hospital beberapa kali. 

Beliau mengesahkan, satu hari pengawal penjara yang ditugaskan untuk 
memukulnya, tidak mahu memukulnya. Ia berkata "Duhai Makcik ku (Ya 
Khali), tidak sanggup saya memukulmu, tidak ada sebab mengapa harus saya 
memukul mu. Ya Khali". Rupa-rupanya ketika itu, ketua penjara mengintai 
perbualan mereka, ia menyeret keluar dan memaki hamun pemuda itu. Pada 
esok harinya, ketua penjara memberitahu kepada Zainab Al-Ghazali, pemuda 
itu ditembak mati. 

Pegawai penyeksa-penyeksa di penjara terkejut kehairanan bagai- 
manakah keseksaan yang amat berat itu sanggup ditanggung oleh wanita... 
yang lebih berat penyeksaan yang ditanggung oleh lelaki... dan tidak sanggup 

ditanggung oleh sebarangan lelaki. Iman seorang wanita yang kebal dan 
kental, lebih kuat dari bubur — Muhathah. Mereka amat takjub dan mereka 
mengatakan, ini adalah suatu perkara yang luar biasa. Salah seorang dari 
mereka datang berjumpa dengan Zainab Al-Ghazali. Ia bertaubat dan 
meminta Zainab untuk mengajarnya Islam dan bagaimanakah hendak 
mendirikan Solat. Ini menunjukkan bahawa mereka bukan sahaja dilatih 
keganasan fizikalnya, malah dilatih dengan fahaman mereka. 

Oleh kerana itu ada di antara mereka berkata kepada Zainab Al- 
Ghazali: Kamu sering berkata tentang Neraka Jahanam. Sekarang kamu 
berada dalam neraka Jamal Abdul Nasser. Mintalah keampunan dari 
Nasser atau Engkau terima syarat-syarat yang ditawarkan olehnya. Ketika 
Zainab berkata: Allah. . .Allah. . .., salah seorang dari mereka berkata: 

Seandainya kami nampak Allah yang kamu sebut itu, kami akan 
tangkap ia dan penjarakan bersama-sama kamu. Inilah kekufuran yang 
berlaku. Inilah yang menyebabkan mereka takut dan gentar kepada gerakan 
Islam. 

Kemudian beliau dibicarakan dalam mahkamah pura-pura, beliau 
dipenjara seumur hidup, la dipenjara bersama-sama dengan Hamidah Qutb, 
bersama-sama seorang wanita yang sarat mengandung. Pada hari-hari awal di 
dalam kem tahanan tentera, mereka dihidangkan dengan roti kering yang 
disapu dengan najis. Mereka menahan kelaparan yang amat sangat. Mereka 
ditempatkan di tempat yang busuk lagi kotor. Mereka menjenguk keluar, 
manalah ada kiranya sisa-sisa makanan, ada pengawal penjara yang baik 
sedikit mencampakkan kulit-kulit pisang ke dalam sel kurungan, mereka 
ambil dan makan kulit-kulit pisang itu, mereka tidak sanggup memakan roti 
yang disapu dengan najis. 

Zainab Al-Ghazali dipenjara di sebuah kem tahanan tentera yang 
terletak di pinggir kota Kaherah. Beliau melihat wanita-wanita yang telah rosak 
akhlaknya, mereka rosak kerana dadah dan arak, mereka telah kehilangan 
kehormatan mereka, akibat dari proses pembaratan yang dilakukan oleh rejim 
sosialis. Zainab Al-Ghazali dan saudara-saudaranya itu diberi layanan yang 
buruk, berbeda sama sekali layanan yang diberikan kepada wanita-wanita 
Yahudi yang ditangkap kerana kegiatannya sebagai "spy" adalah lebih baik 
daripada layanan yang diterima oleh Zainab Al-Ghazali, Hamidah Qutb dan 
saudara-saudara mereka yang lain. 

Sehingga beberapa lama beliau ditahan, di satu pagi sekitar tahun 1973, 
beliau dipanggil dan ditunjukkan surat pembebasan. Betapa berat kakinya 
untuk meninggalkan saudaranya Hamidah Qutb, tapi apakan daya semuanya 
diserahkan kepada ALlah S.W.T, kerana Allah S.W.T lebih berkuasa dari 
segala-segalanya. Tidak lama kemudian Hamidah pun dibebaskan. 

Menurutnya, satu perkara yang menguatkan beliau sanggup 
menanggung penyeksaan, kerana beliau sering berjumpa Rasulullah S.A.W 
dalam mimpinya. Oleh itu beliau yakin bahawa perjuangannya adalah benar 
dan jalan yang ditempohinya adalah benar. Rasulullah S.A.W bersabda 
"Syaitan diharamkan menyerupai ku". Oleh itu ia bermimpi berjumpa 
Rasulullah S.A.W adalah satu perkara yang benar. 

Demikianlah kisah Zainab Al-Ghazali, yang kini masih hidup, dan 
terus menjalankan tugas-tugas yang berat ini bersama-sama Mujahid-Mujahid 
yang lain untuk mengembalikan umat manusia dan alam ini kepada Islam. 
Berikutan dengan penangkapan beramai-ramai sahabat kita Ikhwan Muslimin 
oleh rejim Mendiang Anwar Sadat dan diteruskan oleh rejim Husni Mubarak 
(Zainab Al Ghazali) turut juga ditangkap, tapi kali ini ia hanya ditahan di rumah 
sahaja kerana dengan alasan sudah uzur. Semoga Allah S.W.T memelihara 
mereka. 

CETUSAN HATI 

Sahabat-sahabat yang dikasihi. 

Kisah ini adalah satu realiti sejarah yang tidak boleh dinafikan oleh se- 
siapa pun. Sejarah akan berulang. Kekejaman Jahiliyah dan pendokong- 
pendokongnya (walaupun mereka mengaku Islam) pasti ada walau ketika 
zaman mana sekalipun. Ini adalah satu sunnatullah. Mereka sanggup 
menyeksa tanpa ada perikemanusiaan dan penuh dengan kebuasan nafsu 
syaitan, hatta terhadap wanita sekali pun. Ibu Yasir, Sumaiyah telah menerima 
penyeksaan dari Quraisy Jahiliyah sehingga membawa ia syahid dan menemui 
Tuhannya dengan kemuliaan. Kini, sejarah itu telah berulang lagi, kesah Zainab 
AI-Ghazali ini sebagai satu realiti.... dan ramai lagi insan-insan beriman 
menerima penyeksaan dari manusia yang berajakan syaitan.... bagi mereka 
jika mereka mati, mati mereka adalah mulia.... syahid cita-cita insan yang 
telah terhunjam ke dalam hatinya cahaya Iman. 

Penyeksaan yang demikian berat seksaannya, tidak sanggup 
ditanggung oleh mana-mana manusia, kecuali insan yang telah terhunjam ke 
lubuk hati dan jiwanya kelazatan Iman, hati yang telah dididik oleh Al-Quran 
dan Sunnah Rasulullah S.A.W. 

Jalan untuk merelisasikan Islam sebagaimana yang dikehendaki oleh 
Allah S.A.W dan Rasulnya, adalah penuh dengan ranjau-ranjau kesukaran, 
penuh dengan duri-duri yang sentiasa menceracak ke kaki manusia yang 
melalui jalan berduri itu. Jalan Islam tidak dihampiri dengan permaidani 
merah. Jalan ke syurga penuh kesukaran, jalan ke neraka penuh daya tarikan, 
keseronokan dan kegembiraan. Hanya insan yang merasai keagungan iman 
sahaja sanggup membuat pengorbanan demikian dan melalui jalan berduri 
itu. 

Hati yang dididik oleh Iman, tiada takut dengan kekejaman manusia, 
tiada gelisah dengan sindiran manusia, cukup Allah sebagai tempat 
pengadunya. Lihatlah bagaimana hubungan terus dengan Allah yang tercerna 
para sahabat yang dididik oleh Rasulullah, ...dan lihatlah bagaimana tekad 
bulatnya penyerahan diri Zainab Al-Ghazali kepada Allah, yang tiada putus- 
putus hubungan dengan Allah, walaupun di dalam keadaan genting sekali 
pun, dan yakin bahawa: "Allah akan me-nolong mereka yang memperjuangkan 
ajarannya, sesungguhnya Allah itu Maha Perkasa dan Mana Berkuasa" 

Dan lihatlah ketika insan yang rindukan menemui Tuhannya di medan 
jihad, terus meluru ke garisan pertempuran. Mereka berkata "Kamu tidak 
menunggu kami melainkan untuk memberi kami salah satu dari dua hadiah 
yang paling cemerlang iaitu kemenangan atau syahid." Atau mereka yang 
rindukan syahid.... akan berkumandanglah teriakan-teriakan "Hai angin 
syurga, berembuslah wahai perajurit Allah, berangkatlah." 

Natijah demikian telah dilahirkan oleh Generasi Al-Quran yang di bawah 
didikan Rasulullah, Natijah demikian juga lelah lahir para Gerakan Ikhwan 
Muslimin, dan juga telah lahir para Gerakan insan muslimin di Iran sehingga 
melahirkan Daulah Islamiah, dan bagi kita, tiada jalan lain melainkan Jalan ini, 
jalan yang telah ditunjukkan oleh Rasulullah SAW. 

Petikan tulisan-tulisan: Zainab Al Ghazali 

(1) Al Yuum Fi Hayati (Beberapa hari dalam hidupku) 

(2) Tulisannya dalam majallah Al-Da'wah. 

WASSALAM 

